擬古  其六
作者：陳普
朝代：宋

paragraphs: 共工昔暴怒，觸折不周山。
此樞太室上，飄落三江間。
樞紐一飛播，滿空悉顛翻。
北斗墮其柄，文昌失厥官。
彗星化爲跖，搏人以爲餐。
天狗行地上，頭戴方山冠。
武夷有巨人，方持釣魚竿。
中宵投袂起，容貌何桓桓。
欲扶紫薇坦，坐使天下安。
復逢驩兜來，被髮據其關。
拂衣返空翠，彈琴弄潺湲。
煙霞別一天，回首謝髦蠻。